**Priloga 1: Kratka navodila za prijavitelje**

Če načrtujete oddajo projektnega predloga na enega izmed razpisov v okviru [širitve udeležbe in krepitve evropskega raziskovalnega prostora (WIDERA)](https://www.gov.si/zbirke/projekti-in-programi/obzorje-evropa/siritev-udelezbe-in-krepitev-evropskega-raziskovalnega-prostora/siritev-sodelovanja-in-spodbujanje-odlicnosti/), ERA, II. stebra, EIC Pathfinder programa Obzorje Evropa ali institucionaliziranih partnerstev v okviru II. stebra Obzorja Evropa, vas vabimo, da se registrirate na portalu wideraexperts.eu. Po registraciji vnesite osnovne informacije o svojem projektnem predlogu, vključno s področjem Obzorja Evropa, identifikacijsko oznako razpisa (angleško Call ID), ključnimi besedami, akronimom in kratkim opisom predloga. Registracijo lahko opravi tudi predstavnik projektne pisarne, ki bo prevzel koordinacijo izvedbe.

Po registraciji vas bo kontaktirala ustrezna Nacionalna kontaktna točka (NKT) glede tehničnih podrobnosti postopka in vas povezala s strokovnjakom. Za uspešno izvedbo predhodnega pregleda mora strokovnjak prejeti vaš projektni predlog v angleškem jeziku, čim bližje končni različici (tj. obrazec B), do dogovorjenega roka. Če projektni predlog ne bo ustrezal, lahko strokovnjak odkloni izvedbo pregleda.

**V letu 2024 lahko predloge za predhodni pregled (ki ne vključujejo še dokončanega obrazca B) oddate do 31. decembra**. Oddati jih morate med 60 in 30 dnevi pred objavljenim rokom za oddajo prijave na razpis. Predlogi, ki ne bodo izpolnjevali teh kriterijev, ne bodo obravnavani.

**Naloge prijaviteljev**

1. **Registracija:** Prijavite se na portalu [wideraexperts.eu](https://wideraexperts.eu/).
2. **Priprava predloga:** Pripravite predlog za predhodni pregled projektne prijave in se z NKT dogovorite o časovnem načrtu za posredovanje projektnega predloga (obrazec B) ter izvedbo spletnih konzultacij.
3. **Izvedba pregleda:** Strokovnjak bo opravil predhodni pregled vašega projektnega predloga (angleško »prescreening«).
4. **Sprejem priporočil:** Prejmite pisna priporočila strokovnjaka za izboljšave.
5. **Povratna informacija:** Izpolnite vprašalnik o kakovosti storitve, kar bo NKT omogočilo oceno skladnosti opravljenih storitev z dogovorom med strokovnjakom in NKT.
6. **Ocenjevanje:** Ocenite strokovnjaka, kar bo NKT omogočilo, da presodi, ali profil strokovnjaka na portalu ustrezno odraža raven njegovih storitev.

**Registracija na portalu wideraexperts.eu in priprava projektnega predloga**

Ob prvem obisku portala wideraexperts.eu se vam prikaže pozdravni zaslon s številnimi možnostmi. Kliknite gumb »Prijavitelj« (angleško Applicant) na desni strani zaslona, kar vas bo preusmerilo na registracijsko stran, kjer vnesete svoj e-poštni naslov in geslo.

Nato vnesite osebne podatke, podatke o organizaciji ter osnovne informacije o projektni prijavi. Na podlagi teh podatkov vam bo sistem dodelil ustrezno NKT iz vaše države. Zelo pomembna je pravilna izbira ključnih besed, saj bo sistem na podlagi teh izbral primerne strokovnjake, med katerimi bo NKT izbrala najprimernejšega in ga povabila k sodelovanju.

Strokovnjak bo dostop do vsebine prijave pridobil šele po podpisu pogodbe z organizacijo NKT, ki bo vključevala tudi klavzulo o zaupnosti. Nato bo strokovnjak stopil v stik z vami, da se dogovorite o podrobnostih predhodnega pregleda.

Ko bo strokovnjak zaključil svoje delo, bo na portal naložil pisna priporočila za izboljšanje projektnega predloga ter poročilo o opravljenem delu. Status prijave na portalu se bo nato spremenil v »Potrebno preverjanje« (angleško »Verification needed«). NKT bo v posvetovanju z vami pregledala in odobrila ali zavrnila poročilo in priporočila. Če bosta dokumenta zavrnjena, bo strokovnjak v sodelovanju z vami moral dopolniti priporočila in poročilo. Po potrditvi bo status spremenjen v »Zaključeno« (angleško »Completed«).

**Zaključek storitve**

Ko prejmete obvestilo, da je pregled projektnega predloga zaključen, lahko iz portala prenesete PDF dokument s priporočili. Prav tako boste lahko ocenili strokovnjaka in izpolnili kratek evalvacijski vprašalnik o izvedeni storitvi. Na podlagi teh ocen bo NKT določala nadaljnje sodelovanje s tem strokovnjakom.